CELEX: 32014D0078
Language: fi
Date: 2014-02-10 00:00:00
Title: 2014/78/EU: Komission päätös, annettu 10 päivänä helmikuuta 2014 , Tanskan Euroopan parlamentin ja neuvoston direktiivin 2006/42/EY 11 artiklan mukaisesti toteuttamasta toimenpiteestä monikäyttöisen maansiirtokoneen tyypin osalta (tiedoksiannettu numerolla C(2014) 633)  ETA:n kannalta merkityksellinen teksti

12.2.2014   
            
            
               FI
            
            
               Euroopan unionin virallinen lehti
            
            
               L 41/20
            
         
      KOMISSION PÄÄTÖS,
   annettu 10 päivänä helmikuuta 2014,
   Tanskan Euroopan parlamentin ja neuvoston direktiivin 2006/42/EY 11 artiklan mukaisesti toteuttamasta toimenpiteestä monikäyttöisen maansiirtokoneen tyypin osalta
   (tiedoksiannettu numerolla C(2014) 633)
   (ETA:n kannalta merkityksellinen teksti)
   (2014/78/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon koneista ja direktiivin 95/16/EY muuttamisesta 17 päivänä toukokuuta 2006 annetun direktiivin 2006/42/EY (1) ja erityisesti sen 11 artiklan,
   sekä katsoo seuraavaa:
   
               (1)
            
            
               Tanskan viranomaiset ilmoittivat direktiivin 2006/42/EY 11 artiklan 2 kohdassa säädetyn menettelyn mukaisesti komissiolle ja muille jäsenvaltioille toimenpiteestä, joka liittyy Avant 600 -sarjan koneeseen, jonka valmistaja on Avant Tecno Oy, Ylötie 1, 33470 Ylöjärvi, Suomi. Kone on varustettu CE-merkinnällä, ja sillä on EY-vaatimustenmukaisuusvakuutus koneita koskevan direktiivin 2006/42/EY, sähkömagneettista yhteensopivuutta koskevan Euroopan parlamentin ja neuvoston direktiivin 2004/108/EY (2) ja ulkona käytettävien laitteiden melupäästöjä ympäristöön koskevan Euroopan parlamentin ja neuvoston direktiivin 2000/14/EY (3) mukaisesti.
            
         
               (2)
            
            
               Avant 600 -sarjan kone on monikäyttöinen maansiirtokone, johon voidaan liittää erilaisia lisälaitteita eri toimintojen suorittamiseen esimerkiksi metsänhoidon, maanviljelyn, maisemoinnin, pihojen hoidon, kiinteistönhuollon, kuormauksen, kaivamisen ja rakentamisen yhteydessä.
            
         
               (3)
            
            
               Tanskan toimenpiteen perusteena oli se, että kone ei ole direktiivin 2006/42/EY liitteessä I olevassa 3.4.4 kohdassa esitettyjen keskeisten terveys- ja turvallisuusvaatimusten mukainen; vaatimuksissa edellytetään, että jos omalla käyttövoimalla liikkuvan koneen kuljettajan paikka on koneen kyydissä ja putoavista esineistä tai materiaaleista saattaa aiheutua riski, kone on suunniteltava ja rakennettava siten, että nämä riskit otetaan huomioon, ja jos tämä koneen koon vuoksi on mahdollista, se on varustettava asianmukaisella suojarakenteella.
            
         
               (4)
            
            
               Tanskan viranomaiset toivat esiin, että vaikka useat koneen tarkoitetuista toiminnoista altistivat koneen kuljettajan putoavista esineistä tai materiaaleista aiheutuville riskeille, kone oli saatettu markkinoille ilman putoavilta esineiltä suojaavaa rakennetta (FOPS). Tanskan viranomaiset pyysivät valmistajaa toteuttamaan korjaavia toimenpiteitä. Koska pyyntöön ei vastattu, Tanskan viranomaiset kielsivät sellaisten Avant 600 -sarjan koneiden markkinoille saattamisen, jossa ei ollut FOPS-rakennetta, ja määräsivät valmistajan toteuttamaan korjaavia toimia markkinoille jo saatettujen koneiden osalta.
            
         
               (5)
            
            
               Komissio otti yhteyttä valmistajaan ja kehotti tätä esittämään huomionsa Tanskan toteuttamasta toimenpiteestä. Valmistaja mainitsi vastauksessaan, että Avant 600 -sarjan koneet varustetaan ilmoitetun laitoksen, MTT-Vakolan, testaamalla ohjaamolla nro 0504. Ohjaamoon asennetaan aina suojarakenne kaatumisen varalta (ROPS), ja siihen voidaan valinnaisesti asentaa FOPS-rakenne. Kun kone myydään käytettäväksi maanviljelyssä, kiinteistönhuollossa, maisemoinnissa tai esimerkiksi talleissa, joissa ei ole putoavien esineiden riskiä, FOPS-rakennetta ei asenneta. Kun kone myydään sellaisiin käyttötarkoituksiin, joissa on putoavien esineiden riski, esimerkiksi kaivoksissa, siihen asennetaan aina FOPS-rakenne. Valmistaja kertoi myös päättäneensä selkeyttää käyttöohjetta ja myyntiasiakirjoja niin, että niissä eritellään, missä tilanteissa on käytettävä FOPS-rakenteella varustettua ohjaamoa.
            
         
               (6)
            
            
               Direktiivin 2006/42/EY liitteessä I olevan 1.1.2 kohdan a alakohdassa edellytetään, että kone on suunniteltava ja rakennettava niin, että se soveltuu tarkoitukseensa ja sitä voidaan käyttää, säätää ja huoltaa henkilöitä vaarantamatta silloin, kun nämä toimet suoritetaan tarkoitetulla tavalla, mutta ottaen huomioon myös sen kohtuudella ennakoitavissa oleva väärinkäyttö. Toteutettavien toimenpiteiden tarkoituksena on oltava riskin poistaminen koneen koko ennakoitavana käyttöaikana, mukaan lukien kuljetus-, kokoonpano-, purkamis-, käytöstäpoisto- ja romuttamisvaihe. Toimenpiteissä on otettava huomioon liitteessä I olevan 1.1.2 kohdan b alakohdassa tarkoitetut turvallistamisen periaatteet, joiden mukaan integroidut turvatoimenpiteet menevät käyttäjille tiedottamisen edelle.
            
         
               (7)
            
            
               Avant 600 -sarjan kaltaisten monikäyttöisten maansiirtokoneiden tapauksessa vaikka tietty kone olisikin alun perin varustettu käytettäväksi sellaisissa tarkoituksissa tai ympäristöissä, joihin ei liity riskiä putoavista esineistä tai materiaaleista, sitä mahdollisesti käytetään sen koko ennakoitavana käyttöaikana muissakin tarkoituksissa ja ympäristöissä, joissa käyttäjät altistuvat tälle riskille. Tämän vuoksi putoavien esineiden tai materiaalien aiheuttama riski on otettava huomioon koneen suunnittelussa ja rakenteessa.
            
         
               (8)
            
            
               Tanskan viranomaisten toimittaman näytön ja valmistajan esittämien huomioiden tarkastelu vahvistaa, että Avant 600 -sarjan kone ilman FOPS-rakennetta ei ole direktiivin 2006/42/EY liitteessä I olevassa 3.4.4 kohdassa esitettyjen keskeisten terveys- ja turvallisuusvaatimusten mukainen ja että tämä vaatimustenvastaisuus asettaa koneen kuljettajan alttiiksi putoavista esineistä tai materiaaleista aiheutuville riskeille,
            
         ON HYVÄKSYNYT TÄMÄN PÄÄTÖKSEN:
   1 artikla
   Tanskan viranomaisten toteuttama toimenpide, jolla kielletään sellaisen Avant 600 -sarjan koneen saattaminen markkinoille, jota ei ole varustettu putoavilta esineiltä suojaavalla rakenteella (FOPS), ja vaaditaan valmistajaa toteuttamaan korjaavia toimia markkinoille jo saatettujen koneiden osalta, on perusteltu.
   2 artikla
   Tämä päätös on osoitettu kaikille jäsenvaltioille.
   
      Tehty Brysselissä 10 päivänä helmikuuta 2014.
      
         
            Komission puolesta
         
         Antonio TAJANI
         
         
            Varapuheenjohtaja
         
      
   
   
      (1)  EUVL L 157, 9.6.2006, s. 24.
   
      (2)  Euroopan parlamentin ja neuvoston direktiivi 2004/108/EY, annettu 15 päivänä joulukuuta 2004, sähkömagneettista yhteensopivuutta koskevan jäsenvaltioiden lainsäädännön lähentämisestä ja direktiivin 89/336/ETY kumoamisesta (EUVL L 390, 31.12.2004, s. 24).
   
      (3)  Euroopan parlamentin ja neuvoston direktiivi 2000/14/EY, annettu 8 päivänä toukokuuta 2000, ulkona käytettävien laitteiden melupäästöjä ympäristöön koskevan jäsenvaltioiden lainsäädännön lähentämisestä (EYVL L 162, 3.7.2000, s. 1).